ନୂଆଦିଲ୍ଲୀଃ ସ୍ପଟ୍ ଉପରେ କରୋନା ମୁକାବିଲା କରୁଥିବା ଯୋଦ୍ଧାମାନଙ୍କୁ ସେଲିବ୍ରିଟି ଜଣାଇଲେ କୃତଜ୍ଞତା। ବଲିଉଡ୍ ସେଲିବ୍ରିଟିମାନେ ଜନତା କର୍ଫ୍ୟୁ ପାଇଁ ଆଜି ଦିନ ତମାମ୍ ଘରେ ରହିବା ସହ ଅପରାହ୍ଣ ୫ଟାରେ ତାଳି, ଘଣ୍ଟି ଆଦି ବଜାଇଥିଲେ।
ବିଗ୍ ବି ଅମିତାଭ ବଚ୍ଚନ ଛାତ ଉପରେ ତାଳି ବଜାଇଥିଲେ। ତାଙ୍କ ସହ ବୋହୂ ଐଶ୍ୱର୍ଯ୍ୟା, ନାତୁଣୀ ଆରାଧ୍ୟା ଓ ପରିବାରର ଅନ୍ୟ ସଦସ୍ୟ ସାମିଲ ହୋଇଥିଲେ। ଆରାଧ୍ୟା ଘଣ୍ଟି ବଜାଉଥିବା ଦେଖିବାକୁ ମିଳିଥିଲା।
ସେପଟେ ନିଜ ବାଲକୋନୀରେ ରଣବୀର ସିଂ ଓ ଦୀପିକା ପାଦୁକୋନ୍ ତାଳି ବଜାଇଥିଲେ। ରଣବୀରଙ୍କୁ ଖୁବ୍ ଜୋଶରେ ତାଳି ବଜାଉଥିବା ଦେଖିବାକୁ ମିଳିଥିଲା।
ସମୁଦ୍ର ବେଳାଭୂମିରେ ହ୍ରିତିକ ରୋଶନ ଓ ଅକ୍ଷୟ କୁମାର ତାଳି ବଜାଇଥିଲେ। ଷ୍ଟାରମାନଙ୍କୁ ଦେଖି ତାଙ୍କର ବହୁ ପ୍ରଶଂସକ ବି ତାଳି ବଜାଉଥିବା ଦେଖିବାକୁ ମିଳିଥିଲା। ସେପଟେ ନିଜ ଘର ବାଲକୋନିରେ ଥାଳି ପିଟିଥିଲେ ଅଭିନେତ୍ରୀ କିଆରା ଆଡଭାଣୀ।
ସେହିପରି ବଲିଉଡ୍ ଅଭିନେତା ବରୁଣ ଧାଓ୍ୱନ୍, ଡେଭିଡ୍ ଧାଓ୍ୱନ୍, ସେପଟେ ସୋନୁ ନିଗମ, ଅନୁପମ ଖେର, କରନ ଜୋହର ଓ ଅର୍ଚ୍ଚନା ପୁରଣ ସିଂହ ନିଜ ନିଜ ଘର ଉପରେ ରହି ଘଣ୍ଟ ସହ ତାଳି ବଜାଇଛନ୍ତି। ସଲମାନ ଖାନ ମଧ୍ୟ କରୋନା ମୁକାବିଲା ପାଇଁ ଅହରହ କାର୍ଯ୍ୟ କରୁଥିବା ଲୋକଙ୍କୁ ଧନ୍ୟବାଦ ଜଣାଇଛନ୍ତି।
